[Innocentius Episcopus servus servorum Dei, charissimo in Christo filio Regi Angliæ illustri, salutem et Apostolicam benedictionem. Sua nobis dilecti filii Abbas et Conventus Cluniacensis petitione monstrarunt quod, licet super reddendis eis maneriis, redditibus, et aliis bonis temporalibus, quæ in tuo regno saisiri fecisti, celsitudini tuæ pluries direxerimus scripta nostra, tu id facere denegas, nisi dictus Abbas ad præsentiam tuam accedat tibi fidelitatem et homagium præstiturus, quia verò ab eodem Abbate et prædecessoribus suis vel ab aliis Regibus, in quorum regnis habent bona, hactenùs petita hujusmodi non fuere, serenitatem Regiam duximus attentè rogandam quatenùs, consideratè clementer, quòd hoc propter aliorum exemplum in grave ipsius Monasterii præjudicium redundaret, ab eodem Abbate novum quid non exigens prædicta sibi pro divina et Apostolicæ sedis reverentia ac nostra sine difficultate qualibet facias liberari, ita quod accrescat tibi meritorum cumulus apud Deum, et nos regalem magnificentiam dignis in Domino laudibus commendemus. Datum Lugduni decimo Kalendas Junii Pontificatus nostri anno sexto.]